uk cs ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ru
"Аалам", 02.04.09 - 14-бет: •
Борборубуздагы Кожомкул атындагы спорт сарайында 2009-жылдын 27-29-мартында Кыргыз ССРинин эмгек сиңирген машыктыруучусу Анатолий Степанович Грибановдун жаркын элесине арналган волейбол боюнча кыздар арасындагы командалардын эл аралык турнири болуп өттү. А.С.Грибанов чейрек кылымдан ашуун республикабыздын кыздар курама командасын жетектеп келген жана бир нече муундагы мыкты спортсмендерди жана татыктуу машыктыруучуларды даярдаган.
Турнир Кыргыз Республикасынын волейбол Федерациясынын жана атактуу тренердин кесиптештеринин, окуучуларынын демилгеси менен өткөрүлүп, ага коңшу Казакстандын эки командасы катыша тургандыктарын билдиришкен. Тилекке каршы, 27-мартта жолго чыккан командалар, Бишкекте болуп жаткан оппозициялдык митингдин башталгандыгын угушуп, кайра артка кайтышкандыгы белгилүү.
Ага карабастан, мелдештин беттешүүлөөрү эң кызыктуу жана курч кырдаалда өтүп, жыйынтыгында бардык атаандаштарын жеңген кыздардын "Беш-Сары" командасы 1-орунду ээледи. Белгилүү болгондой, өткөн кылымдын 90-жылдарында волейбол боюнча кыз-келиндердин командаларынын ичинде "Беш-Сарынын" кыздары 10 жолу республиканын чемпиону наамына татыктуу болушкан. Ошондой эле, алар Казакстандын биринчилигине жана эл аралык мелдештерге үзбөй катышып, дайыма байгелүү орундарды ээлеп жүрүшкөн. Экинчи жана үчүнчү орундарга Кыргыз Техникалык Университетинин жана Кыргыз-Россиялык Славян университетинин командалары татыктуу болушту.
Кыргыз Республикасынын волейбол федерациясынын президенти Камчыбек Жолдошбаев жеңген "Беш-Сары" командасына кубок, оюнчуларына дипломдорду жана медалдарды тапшырды. Диплом жана медалдар байгелүү 2- жана 3- орундарды ээлеген командаларга тапшырылды. Ошону менен бирдикте, Бишкек шаардык спорт комитети жана демөөрчүлөр тарабынан акчалай жана баалуу сыйлыктар тапшырылып, мелдештин мыкты оюнчулары деп Наргис Хамрова (КРСУ), Ирина Ким (КУУ), Ульяна Морозова ("Политехник") жана Лиля Кораблева ("Беш-Сары") таанылышты.
Кыргыздар тоолук элбиз дейбиз. Бирок, мөңгүдөн ары чыгып көргөн жан эмеспиз. Биздин абийирди башка улут өкүлдөрү жаап, Кыргызстандын атын чыгарып келатат. Дмитрий Греков деген альпинист бар. Далай чокуга Кыргыз туусун сайып, бийиктиктерди багындырып, ал түгүл Түндүк, Түштүк уюлдарда болгон. Бул жигит эми Николай Гутник деген шериги менен казакстандык альпинисттерди баштап, Гималай тоосунун Лхоцзе чокусун багындырууга бел байлап турган кербези. Бул чокунун бийиктиги 8516 метр болуп, Эверест чокусу менен теңтайлашкан бийиктердин бири.
Старт 5-апрелде берилгени, камылга шайма-шай болуп турган учуру. Тоолукмун деген кыргыздан дүйнөлүк бийиктиктерди же болбосо Хантеңири чокусун багындырган бир альпинист чыкканын көрөөр бекенбиз?!
Ортодо жүрбөй, ойлон кыргыз
Иорданиянын Амман шаарында жеңил атлетика боюнча алыс аралыкка чуркоодо дүйнө чемпионаты болуп, Кыргызстандан жалгыз Виктория Полюдина катышып келди. 8 км кросс жарышына жүздөн ашуун жөө күлүк катышып, Виктория жоон ортодо 57-болуп марага келди.
"Бычакка сап" кыргыз жигит-кыздары жеңил атлетикага маани бербегени өкүндүрөт. Эл аралык гран-при мелдештерин утса бери дегенде 500 миң, ары дегенде 1-2 млн. доллар утуп, өмүр бою ардак-наамдын ээси болушаарын көбү түшүнбөй жүрүшөт. Африкалык жөө күлүктөр бир-эки марафон же гран-при мелдештерди утуп, миллионер болуп, ханга салам бербей жүрүшпөйбү? Таза аба, ажайып жаратылышта кыргыз жеринде тоолорго чуркап машыгып, анан ойдуң жерде эч кимге караандатпай сызып алдыга чыксаң, долларга марып эле жатып калмаксың! Жалкоолукту таштап, жеңил атлетика менен машыгууга мезгил жетти. Ойлон кыргыз! Ойгон кыргыз!
Тарыхта алгач ирет бир кыргыз футболчу табылды
Кыргыз футболунун тарыхында алгач ирет келишимдин негизинде футболчу четке сатылды. Түркиядагы машыгуу учурунда Нарындын "Дордой - Динамо" командасынын чабуулчусу Азамат Байматовго Латвиянын "Вентспилс" командасынын көзү түшүп, ал эми ушул командада ойномок болуп, алардын көңүлүнө толду.
- Европада футбол сезону жазында аяктайт, ошондуктан Азамат запаста отура бербей, ушул команданын жаштар бөлүгү болгон "Транзит" командасында ойноп, өзүн көрсөтө баштады. 1-июлдан баштап кайрадан келишим талкууга алынат, - дейт "Дордой" футбол клубунун вице-президенти Улугбек Салымбеков.
P.S. Азамат Байматов тууралуу эмки санда кеңири маалымат беребиз.
Шахмат боюнча балдар, улан-кыздар арасында Кыргызстандын чемпионаты аяктады. Акыл таймашууларында 8 жашар Эллина Таштанбекова, 10 жаштагы Шахноза Мусаева, 12 жашта Элина Көбөнова, 14 жашта Мырзагүл Сыдыкова, 16 жашта Чыңгыз кызы Айжаркын, 18 жашта Алина Эсенбаева шахмат боюнча Кыргызстандын чемпиондору болду.
Балдар, уландар арасындагы шахмат таймашууларында 8 жашта - Нурэмир Бабанов, 10 жашта - Чыңгыз Абдырахманов, 12 жашта Жакшылык Нурланов, 14 жашта Максат Акунов, 16 жаштагы Ислам Аманбаев, 18 жашта Саддам Давлетбаков баш байгени утуп алуу менен өлкөнүн 2009-жылкы чемпиону болушту.
Баса, мурда маалымдалгандай жакында шахматчылардын курултайы болбой, күзгө жылдырылды.
Футбол: Кыргызстан Азиянын "Чакырык кубогунун" финалына жолдомо алды
30-мартта Непалдын борбору Катмандудагы футбол боюнча Азиянын "Чакырык Кубогунун" таймаштарында Кыргызстандын тандалма командасы өз тобунда жеңүүчү деп таанылып, финалдык беттешүүлөргө укук алды.
Азиянын Чакырык Кубогунда быйыл атаандаш боло турган өлкөлөргө чучукулак кармалганда Ооганстан, Палестина, Непал өлкөлөрү Кыргызстандын тандалма командасына атаандаш болгон.
Былтыр Бишкекте ушул Чакырык Кубогунун таймашында Кыргызстандын тандалма командасы Ооганстандан утулуп, жеңилүү ызасын тарткан.
Тилекке жараша белгисиз себептерден улам Ооганстандын футболчулары Непал өлкөсүнө барбай, Чакырык Кубогунун таймашууларына катышпай калышты. Берки атаандаштар Палестина менен Непал өлкөлөрү болуп, Кыргызстан "С" тобунда эки беттешүү өткөрдү.
Алгач ирет 28-мартта Кыргызстан талаа ээлери Непалдын футболчулары менен мөрөй талашып, 1:1 эсебинде тең чыгышты.
Мында кыргызстандык футболчу Мирлан Мурзаев 11 метрлик айып тобун таамай тээп, эсепти теңдей алды.
Өлкөгө эмгек сиңирген машыктыруучу Бообек Кадыркуловдун баамында Палестина, Непал өлкөлөрүн уткан Кыргызстандын футболчулары финалдык беттешүүлөргө укук алганы эле чоң жеңиш.
- Бул женишти кыргыз футболунун ийгилиги десек болот. Себеби мурда Ооганистандан эки ирет утулгандыктан Азиянын Чакырык Кубогунда өз тобунда чыкпай келген. Бул ирет Азиянын мурдакы чемпиону Палестина жана оюн ээлери Непал менен тен ойногону Кыргызстандын командасында жылыш болгонунан кабар берет. Федерациянын жетекчилиги, тандалма команданын башкы машыктыруучусу да жаныланган болчу. Жаны күч-жаштар керек. Мурунку менен токтоп калбай, жаш оюнчуларга басым жасап, эл аралык мелдештерге көп катышуу зарыл. Ошондо гана өсүш болот.
30-мартта Кыргызстандын командасы экинчи беттешүүдө футбол боюнча Азиянын мурдакы чемпиону Палестина командасы менен мөрөй талашты.
Мында оюндун 20-мүнөтүндө палестиналыктар оюн эрежесин одоно бузгандыктан калыстар кыргызстандыктарга 11 метрлик айып тобун тебүү укугун беришти.
Непалдыктарга да айып тобун таамай тээп, айырмаланган Нарындын "Дордой-Динамо" командасынын чабуулчусу Мирлан Мурзаевдин тепкен тобун палестиналык дарбазачы тосо албай калды.
Кыргызстандык футболчулар коргонуу тилкесин бекемдегени менен оюндун 29-мүнөтүндө палестиналык чабуулчу Саиду Аль-Сбахи эсепти теңдөөгө жетишти. Кыргызстандык чабуулчулар Рустем Усанов, Вадим Харченко жана Антон Землянухин бир нече ирет ыңгайлуу учурларды пайдалана албай калышты.
Бул Кыргызстан-Палестина беттешүүсү дагы 1:1 эсебинде тең чыгуу менен аяктады.
Бирок үч команда тең экиден упайга ээ болушканы менен топтун айырмасы эске алынып, "С" тобунда Кыргызстандын командасы жеңүүчү деп таанылды.
Өлкөнүн футбол федерациясынын эл аралык жана укук маселелер бөлүмүнүн башчысы Нурдин Букуевдин пикиринде, Кыргызстандын тандалма командасы мурда Ооганстанга эки ирет утулгандыктан быйыл атаандаштарын жеңип, өз тобунда биринчи орунга чыгуу максатына жетти.
Ал эми футбол жаңыдан өнүгүп келаткан өлкөлөрдөн Чакырык кубогунун таймашууларында учурда "А" тобунда Мьянма, Камбоджа, Бангладеш, Монголия, "В" тобунда - Түркмөнстан, Филиппиндер, Бутан жана Мальдив жана "Д" тобунда Шри-Ланка, Пакистан, Тайвань, Бруней өлкөлөрүнүн футболчулары күч сынашып жатышат.
Мөрөй талашуулар апрелде жыйынтыкталып, өз тобунда жеңген бирден гана команда Азиянын "Чакырык кубогунун" финалында ойноого укук алат.
Былтыркы жылы Азиянын Чакырык кубогунда байгелүү орундарды ээлеген Индия, Тажикстан жана Түндүк Корея өлкөлөрүнүн командалары да быйылкы финалдык топто ойнойт.
Ал эми баш байге үчүн беттешүүлөр 2010-жылы өтүп, жеңген өлкө 2011-жылы Катарда өтүүчү Азия Кубогуна катышууга жолдомо алат.
Учурда Европа футболу менен Азиядагы футболдун деңгээлин салыштырууга болбойт. Ошондуктан Азиядагы өнүгүп келаткан өлкөлөргө футбол оюнун жайылтуу максатында жана мыктыларын иргеп алуу үчүн 5 жылдан бери Чакырык Кубогу өткөрүлүп келатат.